Kerk moet besin oor verstarde dogmas | Netwerk24
Kerk moet besin oor verstarde dogmas
Deur Dan Badenhorst (sr.), Kaapstad 16 Maart 2019 00:01
Gays en die doop is nou weer groot besprekingspunte in kerksake.
Oor grootdoop is ek nogal 'n ekspert as 'n vorige doopkaptein van Wilgenhof. Dit is grootliks afgeskaal weens die klem wat nou op medemenslikheid geplaas word. Miskien is die tyd ryp vir kerke om ook 'n klemverskuiwing oor minder belangrike sake, soos sakramente en huweliksbevestiging, te maak.
In rugby is die eerste reel om jou oog op die bal te hou. In die kerk is daai bal die liefde. Dinge soos sakramente is bysake.
Paulus het gebid dat ons liefde al hoe meer sal toeneem in begrip en fyn aanvoeling, sodat ons die dinge kan onderskei waarop dit werklik aankom.
Die 16de eeuse hervormers het Paulus se raad gevolg om die Bybel vanuit 'n skopus, 'n bepaalde samehang en sentrale bedoeling, te verstaan. Maar hulle het klei getrap met kleinighede, soos Luther wat Zwingli veroordeel het omdat hy die nagmaal te simbolies geïnterpreteer het, of Calvyn wat op grond van dogmatiese verskille Servetus brandstapel toe laat gaan het.Wit Afrikaanse kerke is heel gelukkig om die Drie Formuliere van Eenheid absoluut en sonder enige relativisering te bely, wat hoogs spekulatiewe dogmas van 400 jaar gelede insluit, soos die Uitverkiesing. Maar hulle weier om ons eietydse Belhar te aanvaar, wat op Jesus se Bergpredikasie gebaseer is.
Hulle moet diep in hul harte (nie in hul koppe nie) gaan kyk om daarin te sien hoekom hulle tot nou nog nie daarin kon slaag om swart kerkgangers nader te trek nie.Is leë kerkbanke nie die gevolg van verstarde dogmas, vasgeroeste tradisies, holle rituele asook 'n weiering om die Bybel in die 21ste eeu op 'n histories-krities en simboliese wyse te interpreteer nie?